**B. Osobitná časť**

**K Čl. I**

**K bodu 1**

Ide o legislatívno-technickú úpravu, nakoľko návrh zákona, ktorým sa mení a dopĺňa zákon č. 55/2018 Z. z. o poskytovaní informácií o technickom predpise a o prekážkach voľného pohybu tovaru (ďalej len „návrh zákona“) v jednotlivých novelizačných bodoch upravuje odkazy v poznámkach pod čiarou na nové nariadenie Európskeho parlamentu a Rady (EÚ) 2019/515 z 19. marca 2019 o vzájomnom uznávaní tovaru, ktorý je v súlade s právnymi predpismi uvedený na trh v inom členskom štáte a o zrušení nariadenia (ES) č. 764/2008 (Ú. v. EÚ L 91, 29.3.2019 (ďalej len „nariadenie (EÚ) 2019/515“), ktoré nahradí nariadenie Európskeho parlamentu a Rady (ES) č. 764/2008 z 9. júla 2008, ktorým sa ustanovujú postupy týkajúce sa uplatňovania určitých vnútroštátnych technických pravidiel na výrobky, ktoré sú v súlade s právnymi predpismi uvedené na trh v inom členskom štáte, a ktorým sa zrušuje rozhodnutie č. 3052/95/ES (ďalej len „nariadenie (ES) č. 764/2008“), v dôsledku čoho sa aktualizujú poznámky pod čiarou.

**K bodu 2**

Znenie § 4 ods. 1 písm. b) sa zosúlaďuje s definíciou zavedenou v § 2 písm. i) zákona č. 55/2018 Z. z. o poskytovaní informácií o technickom predpise a o prekážkach voľného pohybu tovaru (ďalej len „zákon č. 55/2018 Z. z.“).

**K bodu 3**

V § 8 ods. 1 sa dopĺňa právo úradu metodicky usmerňovať jednotlivé povinné subjekty a zainteresované strany v rámci osobitného postupu poskytovania informácií o návrhu technického predpisu z dôvodu ustanovenia jednotného postupu uvedených subjektov.

**K bodu 4**

V § 9 ods. 1 sa pôvodné písmeno b) nahrádza novým znením z dôvodu zosúladenia zákona č. 55/2018 Z. z. s nariadením (EÚ) 2019/515, ktoré na rozdiel od nariadenia (ES) č. 764/2008 túto povinnosť kontaktným miestam pre výrobky neukladá. Nové znenie ustanovuje právo úradu metodicky usmerňovať jednotlivé povinné subjekty a zainteresované strany v rámci postupu poskytovania informácií o technickom pravidle z dôvodu ustanovenia jednotného postupu uvedených subjektov.

**K bodu 5**

Ide o doplnenie postupu orgánu štátnej správy alebo orgánu územnej samosprávy, ktorý vydal rozhodnutie podľa nariadenia (EÚ) 2019/515, ktorý má podľa nariadenia informovať o takomto rozhodnutí nie len Komisiu, ale aj členské štáty.

**K bodu 6**

§ 9 sa dopĺňa odsekom 4, ktorým sa na vnútroštátnej úrovni v súlade s článkom 4 ods. 1, 4 a 5 ustanovuje forma sprístupnenia vyhlásenia o vzájomnom uznávaní, ktoré môže dobrovoľne vydať hospodársky subjekt podľa čl. 4 nariadenia (EÚ) 2019/515 na účely posúdenia podľa článku 5 nariadenia (EÚ) 2019/515, nakoľko členský štát je oprávnený určiť si formu sprístupnenia tohto dokumentu. Na základe uvedeného sa ustanovujú nasledujúce formy sprístupnenia vyhlásenia o vzájomnom uznávaní (ďalej len „vyhlásenie“). Ak sa hospodársky subjekt rozhodne dobrovoľne vydať vyhlásenie sprístupní ho buď listinne alebo elektronicky. Elektronickým sprístupnením sa rozumie napríklad zverejnenie vyhlásenia on-line (na webovom sídle hospodárskeho subjektu) alebo elektronickou poštou, a to v štátnom jazyku. Vyhlásenie je sprístupňované štátnym orgánom, ktoré ho potrebujú v slovenskom jazyku z dôvodu následného jednoduchšieho a rýchlejšieho posúdenia vyhlásenia podľa článku 5 nariadenia (EÚ) 2019/515 , jeho pravosti a obsahu tak, aby zistili všetky potrebné informácie o výrobku, ktorý posudzujú v rámci jeho kontroly a následného možného povolenia uvádzania na trh, prípadne pozastavenia alebo obmedzenia ďalšieho sprístupňovania posudzovaného výrobku na trhu.

**K bodu 7**

V § 10 ods. 1 sa písmenom c) dopĺňa právo úradu metodicky usmerňovať jednotlivé povinné subjekty a zainteresované strany v rámci postupu poskytovania informácií o prekážkach voľného pohybu tovaru.

**K Čl. II**

Uvádza sa dátum nadobudnutia účinnosti návrhu zákona.